โกร่งร่วมพิธีลงนามนิคมอุตฯกู้เงินออมสิน
วีรพงษ์ ร่วมเป็นประธานลงนามการนิคมอุตสหากรรมกู้เงินออมสิน 1.5 หมื่นล้านบาท ดอกเบี้ย 0.01 % นาน7 ปี ใช้พัฒนาระบบป้องกันน้ำท่วม
29 ต.ค. 2565

วีรพงษ์ ร่วมเป็นประธานลงนามการนิคมอุตสหากรรมกู้เงินออมสิน 1.5 หมื่นล้านบาท ดอกเบี้ย 0.01 % นาน7 ปี ใช้พัฒนาระบบป้องกันน้ำท่วม
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) นายธีระชัย ภูวนาถนรานุบาล รมว.คลัง นายแพทย์วรรณรัตน์ ชาญนุกูล รมว.อุตสาหกรรม ได้เข้าร่วมเป็นสักขีพยานในพิธีลงนามบันทึกข้อตกลงความร่วมมือมาตรการสินเชื่อเพื่อพัฒนาระบบป้องกันอุทกภัย ระหว่างธนาคารออมสิน และการนิคมอุตสาหกรรมแห่งประเทศไทย ในการสนับสนุนสินเชื่อให้แก่การนิคมอุตสาหกรรม (กนอ.) ผู้พัฒนานิคมอุตสาหกรรม เขตอุตสาหกรรม และสวนอุตสาหกรรม เพื่อพัฒนาระบบป้องกันอุทกภัย เพื่อเป็นการสร้างความเชื่อมั่นให้กับนักลงทุนและผู้ประกอบการในนิคมอุตสาหกรรม เป็นวงเงิน 1.5 หมื่นล้านบาท อัตราดอกเบี้ย 0.01 % ระยะเวลา 7 ปี ทั้งนี้ ธนาคารออมสินพร้อมที่จะสนับสนุนสินเชื่อเพิ่มเติมในกรณีที่มีความต้องการสินเชื่อที่มีระยะเวลานานกว่า 7 ปี 
ทั้งนี้ในการพิจารณาระบบป้องกันอุทกภัยดังกล่าว กระทรวงอุตสาหกรรม การนิคมอุตสาหกรรม สมาคมนิคมอุตสาหกรรมไทยและพันธมิตร ร่วมกับวิศวกรรมสถานแห่งประเทศไทย พร้อมด้วยผู้เชี่ยวชาญจาก JICA ได้กำหนดเกณฑ์การออกแบบและเงื่อนไข (Design Criteria and Condition) ของระบบระบายน้ำฝนและระบบป้องกันอุทกภัย โดยในเบื้องต้นได้กำหนดระดับความสูงของสันเขื่อนหรือโครงสร้างอื่นเพื่อป้องกันอุทกภัยต้องสูงกว่าระดับน้ำท่วมสูงสุดในรอบ 70 ปี (70 Year cycle) โดยมีระยะ Free Board ไม่น้อยกว่า 0.50 เมตร และโครงสร้างเขื่อนต้องมีความแข็งแรงเพียงพอในการต้านแรงดันน้ำจากภายนอกโครงการโดยใช้เกณฑ์ระดับน้ำท่วมสูงสุดในรอบ 70 ปี (70 Year cycle) โดยให้คำนึงถึงสภาพน้ำไหล น้ำซึมผ่านฐานเขื่อน และใต้เขื่อน ทั้งนี้ ต้องคำนวณและออกแบบตามหลักวิศวกรรม 
อย่างไรก็ตาม คาดว่าจะอนุมัติสินเชื่อได้ภายในเดือนธ.ค. 2554 และเริ่มก่อสร้างระบบป้องกันอุทกภัยดังกล่าวได้ภายในเดือนม.ค. 2555